Oslo Børs

Oslo Børs ASA er Norges eneste regulerte markedsplass for omsetning av aksjer, egenkapitalbevis og andre verdipapirer, som derivater og obligasjoner. I 2019 ble Oslo Børs en del av Euronext, og har blitt markedsført som Euronext Oslo Børs siden juni 2024 Historie Oslo Børs ble etablert ved egen lov av 18. september 1818. Handelen på Oslo Børs startet den 15. april 1819. I 1881 ble Oslo Børs en fondsbørs, det vil si at verdipapirer ble tatt opp til notering. Den første kursnotering av verdipapirer inneholdt 16 obligasjonsserier og 23 aksjer, Norges Bank inkludert. Oslo Børs var den første norske børsen som ble etablert, etterfulgt av lokale børser i Trondheim (1819), Bergen (1837), Kristiansand (1837), Drammen (1839), Stavanger (1878), Kristiansund (1894), Skien (1895), Ålesund (1905) Sandefjord (1912), Haugesund (1914) og Fredrikstad (1921). Oslo Børs hadde hele tiden hovedmarkedet for noterte aksjer og obligasjoner, de lokale børsene drev vanligvis med valutanoteringer og vareomsetning, selv om de også hadde en viss fondsbørsvirksomhet. Etter første verdenskrig ble Oslo Børs den eneste børsen som hadde noe aksjeomsetning av betydning. Oslo Børs samarbeider om blant annet handelssystemer med London Stock Exchange. Børsen har også et samarbeid med børsene i Singapore og Toronto (Canada) om sekundærnotering av selskaper. Børsen ble privatisert i 2001, og ble etter fusjonen med Verdipapirsentralen (VPS) i 2007, heleid av Oslo Børs VPS Holding. Selskapsstruktur I 2006 kjøpte Oslo Børs 50% av aksjene i NOTC, den norske markedsplassen for unoterte aksjer. I 2017 kjøpte de ut Verdipapirforetakenes Forbund, slik at selskapet ble heleid. I 2012 kjøpte Oslo Børs ca. 71% av aksjene i fiskederivatbørsen Fish Pool, og eier per 2020 ca. 97% av aksjene. I 2019 ble Oslo Børs VPS en del av Euronext-konsernet. I 2021 solgte Euronext Oslo Market Solutions for å fokusere på konsernets kjernevirksomhet. Bygning Børsbygningen i Tollbugata 2 i Oslo ble oppført i årene 1827–1829 etter tegninger av arkitekt Christian Heinrich Grosch (1801–1865). Børsen søkte i 1822 staten om å få bygge på Grønningen (i dag kalt Børshagen), den første og eneste offentlige park i datidens Christiania. Grosch måtte i 1827 forlate stillingen som assistent for slottsarkitekt H.D.F. Linstow fordi Stortinget nektet å bevilge penger til byggingen av Slottet, og var dermed ledig for sitt første oppdrag i hovedstaden. I 1988 ble det innført elektronisk salg av aksjer og verdipapirer. I 1999 flyttet alle meglere ut av børsbygningen og siden har all handel på Oslo Børs foregått elektronisk. Bygningen inneholder ikke lenger den fysiske markedsplassen for verdipapirer. Børssalen er i dag kontorer. Som markedsplass Euronext Oslo Børs tilbyr notering og handel i aksjer, egenkapitalbevis, ETP-er, renteprodukter og derivatprodukter på fire ulike markedsplasser: Euronext Oslo Børs (hovedlisten), Euronext Expand Oslo, Euronext Growth Oslo og Nordic ABM. Euronext Oslo Børs er den største markedsplassen, som ofte omtales som hovedlisten, hvor det noteres og handles aksjer, egenkapitalbevis, ETP-er (børshandlede fond og notes), derivater og renter. Euronext Expand Oslo ble etablert i mai 2007, under navnet Oslo Access, som et alternativ til hovedlisten Euronext Oslo Børs. Euronext Growth Oslo ble etablert i 2016 under navnet Merkur Market, og er en såkalt multilateral handelsfasilitet, hvor regelverket er mindre omfattende enn for selskaper notert på Euronext Oslo Børs og Euronext Expand Oslo. Nordic ABM ble etablert i juni 2005 som en alternativ markedsplass for renter. Euronext Oslo Børs Euronext Oslo Børs er markedsplassen som ofte omtales som hovedlisten. Dette er en regulert markedsplass og majorietet av aksjehandelen på Euronext Oslo Børs finner sted her. Euronext Expand Oslo Euronext Expand Oslo er en regulert og autorisert markedsplass i regi av Oslo Børs. Hensikten er å ha et tilbud til selskaper som ikke har historikken eller størrelsen som kreves hovedlisten Euronext Oslo Børs, men likevel gi dem de fordelene som oppnås ved å ha aksjer notert i et regulert marked. Generelt Euronext Expand Oslo er ment for selskaper som ønsker notering på en regulert markedsplass, men som ikke tilfredsstiller kravene til børsnotering på Oslo Børs. Hovedmålgruppen er selskaper som ikke møter kravene til tre års virksomhet, men markedsplassen kan også være et alternativ for selskaper som ikke har tilstrekkelig mange aksjeeiere til å kunne noteres på Euronext Oslo Børs. Konsesjon Euronext Expand Oslo har konsesjon fra Finansdepartementet til å fungere som regulert markedsplass for aksjehandel i Norge. Stort sett gjelder de samme lovgivningene som for hovedlisten Euronext Oslo Børs. Første virkedag for Euronext Expand Oslo var 2. mai 2007. Euronext Growth Oslo Euronext Growth Oslo er en multilateral handelsplattform (MTF) opprettet av Euronext Oslo Børs. Både opptakskravene og de løpende rapporteringsforpliktelsene i etterkant av opptaket, er enklere og mindre omfattende enn på Euronext Oslo Børs og Euronext Expand Oslo . Nordic ABM Nordic ABM er en liste for notering av obligasjoner hvor Euronext Oslo Børs fastsetter reglene etter konsultasjon med markedsaktørene. Nordic ABM er ikke et regulert marked eller multilateral handelsfasilitet underlagt regulering i børsloven eller verdipapirhandelloven. Aksjer I Norge kan et allmennaksjeselskap (ASA) noteres på markedsplassene til Euronext Oslo Børs. Det er opp til selskapet selv å søke om å bli tatt opp til notering, men selskapet må oppfylle gjeldende krav som blant annet omfatter antall eiere (spredning), antall aksjer, markedsverdi og historie. For å være notert stiller Børsen blant annet strenge krav til behandling av konfidensiell informasjon og offentliggjøring av innsideinformasjon. Selskaper som tilfredsstiller kravene til notering, vil mye lettere få tilgang til kapital gjennom emisjoner. Mange investorer investerer utelukkende i verdipapirer som er notert på en børs. Slike papirer er lettere å selge. OBX – indeksen består av de 25 mest omsatte aksjene notert på Oslo Børs. OBX-indeksen er handlebar, det vil si at du kan kjøpe og selge børsnoterte futures og opsjoner på indeksen. Sagt på en annen måte kan du få samme eksponering ved å kjøpe et indeksprodukt som om du kjøper alle aksjene (vektet) som inngår i indeksen. Rangeringen baseres på en seks måneders omsetningsperiode. Indeksen justeres hver tredje fredag i juni og desember. OSEBX – Oslo Børs Benchmark Index, også omtalt som hovedindeksen, er en investerbar indeks som inkluderer de største og mest handlede aksjene blant selskapene som er notert på hovedlisten Euronext Oslo Børs. OSEBX og OBX er indekser som inngår i OBX® familien og som revideres i mars og september hvert år. Euronext Oslo Børs tilbyr også en rekke andre indekser. Derivater Derivater ble første gang notert på Euronext Oslo Børs 22. mai 1990. Valuta Frem til 1991 var det valutaveksling på Euronext Oslo Børs. I dag foregår omsetning av valuta hos Norges Bank. Ledende sektorer Euronext Oslo Børs har en unik posisjon internasjonalt knyttet til næringene energi, shipping og sjømat, hvor den i dag har en ledende posisjon globalt. Børsdirektører Den administrative lederen av Oslo Børs ble tidligere kalt «børskommissær», mens tittelen «børsdirektør» ble innført i 1988. Børskommissærene ble i starten utnevnt av Norges konge, men fra 24. desember 1868 utpekt av Norges regjering og fikk instrukser fra Handelsdepartementet, ved en kongelig resolusjon. Fra og med børsloven av 1988 trådte i kraft 21. desember 1988, var det børsstyret som ansatte børsdirektørene. Herman Wang (1819–1822) Lauritz Nicolai Kraft (1822–1834) Jacob Smith (1835–1857) Adolph Ingemann (1857–1865) M P Paulsen (konstituert 1866–1867) Axel Winge (1868–1893) Henrik Theodor Hammond (1894–1904) Reidar Due (1904–1937) Asbjørn Mjerskaug (1937–1963) Hans Christian Arnessen (1963–1977) Erik Jarve (1977–1994) Kjell Frønsdal (1995–1999) Sven Arild Andersen (2000–2005) Bente A. Landsnes (2006–2019) Håvard S. Abrahamsen (2019–2020) Øivind Amundsen (2020–) Se også Børs og katedral Børsens hovedliste Markedsplasser på Oslo Børs Indekser OBX-indeksen, de 25 mest omsatte selskapene OSEBX-indeksen OSESX-indeksen Litteratur Kapitalkilde for Næringslivet. Oslo Børs gjennom 175 år. Utgitt i tilknytning til Oslo Børs' 175-årsjubileum 15. april 1994. Bedriftsøkonomens Forlag, ISBN 82-7037-827-5 Seip, Elisabeth: Arkitekt og klassisist. I: Seip, Elisabeth (red.): Chr. H. Grosch – Arkitekten som ga form til det nye Norge, Oslo 2001. ISBN 82-92238-01-8 Oslo før og nå - artikkel fra forskning.no 2.10.08 Børsen. Markedsplass og møteplass 1819-2019. Utgitt i forbindelse med Oslo Børs' 200-årsjubileum 15. april 2019. Universitetsforslaget, ISBN 978-82-15-03117-0. Referanser Eksterne lenker Offisielt nettsted (en) Offisielt nettsted (en) Oslo Børs – kategori av bilder, video eller lyd på Commons (no) «Oslo Børs». Kulturminnesøk. Riksantikvaren – Direktoratet for kulturminneforvaltning. Stocks Oslo (euronext.com). Her finner du oppdatert oversikt over alle selskaper notert på Euronext Oslo Børs' markedsplasser; hovedlisten Euronext Oslo Børs, Euronext Growth Oslo og Euronext Expand Oslo.